Länsimetrolla yllättävä vaikutus radan varren kauppoihin – "Näpistelijöitä käy huomattavasti enemmän"

Matinkylän Isossa Omenassa on tarkka kontrolli häiriökäyttäytyjille. Se vähentää myös näpistelijöiden määrää. Kuvituskuva. Klaus Nurmi

Tero Vähämäki

Kaupasta tuskin löytyy mitään, mikä ei varkaille kelpaisi.

Näpistelijät piinaavat kaupan henkilökuntaa monissa myymälöissä viikoittain, joissain jopa päivittäin.

"Näppäreitä" liikkuu usein eniten kohteissa, joiden lähellä on vilkas julkinen liikenne, kuten metroradan varren kaupoissa.

Länsimetron pelättiinkin lisäävän asiakasmäärien lisäksi myös varkaiden määrää.

Pelko ei ollut täysin aiheeton. Esimerkiksi uuden metroreitin varrella sijaitsevissa Lidleissä on näkynyt aiempaa suuremman asiakasmäärän lisäksi yhä enemmän näpistelijöitä.

– Yleisesti varkaudet kohdistuvat pieniin, mutta kilohinnalta arvokkaisiin tuotteisiin sekä alkoholituotteisiin, Lidliltä kerrotaan sähköpostitse.

Näpistelijät ovat löytäneet aiempaa perille myös radan alkupäässä Lauttasaaren S-marketissa.

– Näpistelijöitä käy huomattavasti aiempaa enemmän, aivan kuten asiakkaitakin, apulaismyymäläpäällikkö Keijo Lahtinen kertoo.

Lahtisen mukaan henkilökunta joutuu näpistelijöiden kanssa tekemisiin lähes päivittäin, tai ainakin useita kertoja viikossa.

Myymälävoroille kelpaavat etenkin perinteisesti varkaiden mieleen olevat tuotteet, kuten alkoholi ja kalliimmat lihat. Joukosta löytyy myös epätavallisempiakin saaliita.

– Muutaman kerran on joku nälkäinen laittanut paistopisteeltä ruokaa reppuunsa, mutta se on melko harvinaista.

Espoon Ison Omenan K-Citymarketin ja K-Market Omenan kauppias Toni Pokela kertoo, että heillä metro on lisännyt näpistelijöiden määrää vain vähän.

Suurissa hypermarketeissa valvonta on tiukempaa kuin pienemmissä kaupoissa. Pokelan mukaan parantunut valvontatekniikka on pitänyt myös näpistelijät loitolla.

– Meillä on joku kameran äärellä koko ajan ja myymäläetsiviä kiertämässä kauppaa. Olemme panostaneet turvallisuuteen. Turvallisuudesta huolehtiminen on nykyään paljon helpompaa, kun kameratekniikka on parantunut ja halventunut, Pokela sanoo.

Turvallisuutta lisää se, että kauppakeskuksella on myös oma vartija. Häiriökäyttäytyjät poistetaan Pokelan mukaan usein jo metroasemalla.

– He joutuvat tulemaan niin monen kontrollin läpi, että harvat pääsevät kauppaan saakka.

Satunnaisille näpistelijöille kelpaavat Pokelan mukaan tuotteet laidasta laitaan.

– Ei ole olemassa mitään tiettyä ryhmää, vaan kaikkea voidaan varastaa. Meillä on toki hälyttimet esimerkiksi elektroniikassa ja vaatteissa, joka saattaa vähentää niiden näpistelyä.